Bertel Haarder (V), 2004-06-04:
Jeg vil gerne understrege over for hr. Langballe, at der naturligvis ikke er noget som helst forkert i, at hr. Langballe og hr. Krarup har besøgt en sprogskole.
Jeg tror oven i købet, ministeriet har været behjælpelig, og jeg har selv været ude at besøge en sprogskole, sådan at det ikke kun skulle være mine to kolleger, som ved, hvordan tingene foregår der. Til gengæld er jeg uenig med hr. Langballe i, at man ikke med sproglige redskaber, der svarer til 4.-5. klasse, når man er en voksen person, kan behandle samfundsforhold, som ligger på 9. klasses niveau.
Selvfølgelig kan man det.
For 2 år siden tilbød Dansk Folkeparti at stemme for regeringens udlændingepolitik i dens helhed.
Partiet stillede tre betingelser, hvoraf de to vedrørte indfødsretten.
Den ene var kravet om kendskab til dansk sprog og kultur, den anden var længere ventetid, karenstid, for kriminelle, og den tredje var en lempelse af boligkravet til kommunerne, når flygtningene skal placeres.
Da nu Dansk Folkeparti mente, at man ikke havde levet op til det første krav om kendskab til dansk sprog og kultur, så tilbød jeg en bedre og mere præcis og også strengere udmøntning af de krav, vi havde aftalt og skrevet ned.
Men jeg hverken kan eller vil, og regeringspartierne hverken kan eller vil opfylde krav, der indebærer, at to tredjedele af ansøgerne ikke kan få indfødsret.
Det tror jeg alle andre end Dansk Folkeparti kan forstå at vi ikke kan.
Jeg er også glad for, at hr. Søren Krarup ærligt og redeligt siger: Vi tog fejl, da vi lavede aftalen; vi skulle dengang have stillet nogle mere præcise krav.
Det er ærlig snak modsat den rædsomme artikel i det nummer af Dansk Folkeblad, som på forsiden rummer et lige så rædsomt misbrug af kongefamilien.
Hvis loven nu vedtages uden Dansk Folkepartis stemme, så er den tid naturligvis forbi, hvor regeringen kun taler med Dansk Folkeparti om indfødsret.
Jeg vil derfor i ro og mag indbyde partierne efter størrelse til at drøfte grundlaget for kommende lovforslag.
Jeg siger tak, men hr. Søren Krarup har vel ikke tænkt sig, at regeringen kun skal drøfte indfødsret med det parti, som ikke vil stemme for lovgivningen.
Det er da vist et urimeligt forlangende. Til slut vil jeg gerne lykønske hr. Jesper Langballe med det pragtværk om Steen Steensen Blicher, som han bliver rost for overalt i pressen i går og i dag.
Det hedder »Anlangendes et menneske«, og jeg kender så godt citatet, som stammer fra slutningen af »En landsbydegns dagbog«.
Jeg tror, det lyder noget i retning af: Anlangendes et menneske, dets dage ere som græs.
Når vejret farer over det, er det ikke mere, men Herrens miskundhed varer evindelig.
Jeg tænker på, om det er dette citat, der er gået hr. Langballe lidt til hovedet, for
når man melder sig ud af den politiske virkelighed og ignorerer, at 150 ud af 179 mandater her i Folketinget ikke vil udelukke to tredjedele af ansøgerne fra at få statsborgerskab, så bliver ens dage som græs, så bliver man ligegyldig, et viljeløst offer for andres beslutninger.
Og denne tilværelse er i dette tilfælde selvvalgt. Ude i dette ingenmandsland kan hr. Langballe så tænke over, hvad der kunne gå hen og ske, hvis f.eks. Socialdemokratiet følger de radikale synspunkter.
Så ville hr. Langballe opdage, hvad forskellen er på hr. Bjørn Elmquist og integrationsministeren, den forskel, han ifølge Dansk Folkeblad ikke kan se i dag.